31996R0847
L 115/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 847/96 НА СЪВЕТА
от 6 май 1996 година
относно определяне на допълнителните условия за годишното управление на допустимите количества улов и на квотите
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 43 от него,
като взе предвид предложението на Комисията (1),
като взе предвид становището на Европейския парламент (2),
като има предвид, че освен разпоредбите предвидени в член 4, параграф 2 от Регламент (ЕИО) № 3760/92 на Съвета от 20 декември 1992 г. за установяване на система на Общността за рибарството и аквакултурите (3) е необходимо да бъдат определени условията за изпълнение на дейности по експлоатацията, които биха подобрили съществуващите понастоящем механизми чрез въвеждането на подходящата гъвкавост между отделните години в управлението на общия допустим улов (ТАС) и на квотите, която в известни граници е съвместима с мерките за опазване на ресурсите;
като има предвид, че по силата на член 8 от Регламент (ЕИО) № 3760/92 Съветът е този, който трябва да установи възможностите за риболов, които да бъдат разрешени на държавите-членки и да определи условията, позволяващи адаптирането им за всяка следваща година;
като има предвид необходимостта от определяне на запасите, за които са валидни допустимите предпазни или аналитични количества улов;
като има предвид, че е уместно за нуждите на настоящия регламент да бъдат определени разрешените количествата улов от определен запас за доставяне в пристанища;
като има предвид, че при някои условия квотите и допустимите предпазни количества улов от някои запаси могат да бъдат ревизирани и увеличени през годината без действителен риск от компрометиране на принципа на разумната и отговорна експлоатация на морските ресурси;
като има предвид, че е уместно да се насърчават държавите-членки да отлагат за следващи години и в определени граници част от своите квоти от запасите предмет на общо допустимо аналитично количество улов;
като има предвид, че интензивността на експлоатацията на други запаси предмет на общо допустимо аналитично или предпазно количество улов може също да превърне в нежелателно всякакво увеличение на общия допустим улов;
като има предвид необходимостта да бъдат санкционирани превишаванията на квотите; като има предвид, че за тази цел е възможно да се извърши подходящо намаляване за следващата година на квотата на държавата-членка, отговорна за това превишаване; като има предвид че по силата на член 23 от Регламент (ЕИО) № 2847/93 на Съвета от 12 октомври 1993 г. относно установяването на система за контрол, приложима за общата политика в областта на рибарството (4) Съветът приема правила, които да позволят на Комисията да извърши намаленията в случай на превишаване на определените квоти, вземайки под внимание значението на това превишаване, на евентуалните превишавания по време на предходната година и на биологичното състояние на съответните ресурси,
ПРИЕ НАСТОЯЩИЯ РЕГЛАМЕНТ:
Член 1
1. Общ допустим предпазен улов се прилага за запасите, за които не съществува никаква специфична научна оценка по отношение възможностите за риболов за текущата година, за която трябва да бъде определен общият допустим улов. Във всички останали случаи се прилага общия допустим аналитичен улов.
2. За нуждите на настоящия регламент, разрешените количества за разтоварване на брега с произход от определен запас се състоят, за определена държава-членка, от квота, отпусната от Съвета на основата на член 8, параграф 4 от Регламент (ЕИО) № 3760/92, изменена с:
-
обмена, извършен по силата на член 9 от Регламент (ЕИО) № 3760/92,
-
компенсациите, предвидени в член 21, параграф 4 от Регламент (ЕИО) № 2847/93,
-
количествата, определени по силата на член 4, параграф 2 от настоящия регламент, и
-
намаленията, предвидени в член 5 от настоящия регламент.
Член 2
В момента на определяне на общия допустим улов в съответствие с член 8 от Регламент (ЕИО) № 3760/92, Съветът определя:
-
запасите, които са предмет на общ допустим предпазен улов и тези, които са предмет на общ допустим аналитичен улов на основата на наличните научни становища касаещи тези запаси,
-
запасите, за които не се прилагат членове 3 и 4, на основата на биологичното състояние на запасите и сключените споразумения с трети страни,
-
запасите, за които се прилагат намаленията предвидени в член 5, параграф 2, на основата на тяхното биологично състояние.
Член 3
1. Когато равнището на експлоатация на общия допустим предпазен улов превиши 75 % преди 31 октомври в годината на тяхното прилагане, всяка държава-членка, която разполага с квота от запаса, за който този общ допустим улов е определен, може да поиска неговото повишение. Това искане трябва да бъде отправено до Комисията и да бъде обосновано с достоверни данни относно биологичното състояние на запаса. Комисията разполага с двадесет работни дни да проучи всички подробности по искането и ако реши, че то е основателно, да представи на Съвета предложение за изменение на регламента, който определя общия допустим улов и отделните квоти. Комисията уведомява държавата-членка за резултата.
2. Държавите-членки могат да осъществяват допълнителен улов най-много до 5 % от разрешените количества за разтоварване на брега. Независимо от това, този улов се счита за превишаване на разрешените количества за разтоварване на брега по отношение намаленията, предвидени в член 5.
3. Когато процентът на експлоатация на една квота от запас предмет на общ допустим предпазен улов надмине 75 % преди 31 октомври на годината на прилагането му, държавата-членка, за която е определена тази квота, може да поиска от Комисията разрешение за разтоварване на брега на допълнителни количества риба от същия запас, като посочи исканото допълнително количество, което не трябва да превишава 10 % от въпросната квота. Комисията разполага с двадесет работни дни, за да вземе решение по тези искания в съответствие с процедурата, предвидена в член 36 от Регламент (ЕИО) № 2847/93. Разрешеното по силата на тази процедура допълнително количество улов се счита за превишаване на разрешените количества за разтоварване на брега по отношение намаленията, предвидени в член 5
Член 4
1. Член 3, параграфи 2 и 3 се прилагат за запасите, които са предмет на определен общ допустим аналитичен улов.
2. За запасите, които са предмет на определен общ допустим аналитичен улов, с изключение на посочените в член 5, параграф 2, държавите-членки, разполагащи с квоти, могат да поискат от Комисията, най-късно до 31 октомври на годината на прилагане на квотите, да удържи и прехвърли за следващата година до 10 % от съответните квоти.
В съответствие с процедурата, предвидена в член 36 от Регламент (ЕИО) № 2847/93, Комисията увеличава съответната квота с определеното количество.
Член 5
1. Освен за запасите, посочени в параграф 2, всяка разтоварена на брега риба в повече от съответните определени количества за разтоварване на брега се приспада от квотите, определени за следващата година от съответния риболовен запас.
2. За запасите, посочени в член 2, трето тире, всяко превишаване по отношение на разрешеното разтоварване на брега води до намаляване на съответната квота за следващата година в съответствие с таблицата представена по-долу.
Превишаване по отношение разрешените количества за разтоварване на брега
Приспадане
Първите 10 %
Превишаване × 1,00
Следващите 10 % до общо 20 %
Превишаване × 1,10
Следващите 20 % до общо 40 %
Превишаване × 1,20
Всяко допълнително превишаване над 40 %
Превишаване × 1,40
Независимо от това, при всички случаи на превишаване на разрешените количества улов за разтоварване на брега, равни или по-малки от 100 тона, се прилага намаление равно или по-голямо от × 1,00.
Допълнително намаление от 3 % на уловеното количество в повече от разрешените количества улов доставяни брега също се извършва всяка поредна година на превишаване с повече от 10 % на разрешените количества.
3. Приспадането се извършва, без да се засяга член 21, параграф 4 от Регламент (ЕИО) № 2847/93.
Член 6
Настоящият регламент влиза в сила на 1 януари 1997 г.
Въпреки това, член 5 се прилага от 1 януари 1998 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 май 1996 година.